b'\n_START_ARTICLE_\nNelj\xc3\xa4 naurettavaa naapuria\n_START_SECTION_\nJuoni\n_START_PARAGRAPH_\nVararikossa oleva Freedonian valtio tarvitsee lainan rikkaalta leskelt\xc3\xa4 rouva Teasdalelta (Margaret Dumont), joka asettaa ehdoksi ihailemansa veijarin Rufus T. Fireflyn (Groucho Marx) nimitt\xc3\xa4misen maan johtoon, vaikka t\xc3\xa4m\xc3\xa4 ei ymm\xc3\xa4rr\xc3\xa4 hallinnosta mit\xc3\xa4\xc3\xa4n. Samaan aikaan naapurimaa Sylvanian suurl\xc3\xa4hettil\xc3\xa4s Trentino (Louis Calhern) juonittelee Freedonian alistamista Sylvanialle. Firefly ja Trentino kosiskelevat kilvan rouva Teasdalea samalla kun Trentinon l\xc3\xa4hett\xc3\xa4m\xc3\xa4t vakoojat Chicolini (Chico Marx) ja Pinky (Harpo Marx) soluttautuvat Fireflyn l\xc3\xa4hipiiriin. Firefly palkkaa maap\xc3\xa4hkin\xc3\xa4nmyyj\xc3\xa4n\xc3\xa4 toimineen Chicolinin hetken mielijohteesta Freedonian puolustusministeriksi._NEWLINE_Helposti provosoituva Firefly l\xc3\xa4im\xc3\xa4ytt\xc3\xa4\xc3\xa4 riidan yhteydess\xc3\xa4 kilpakosijaansa Trentinoa, joka ilmoittaa t\xc3\xa4m\xc3\xa4n merkitsev\xc3\xa4n sotaa Freedonian ja Sylvanian v\xc3\xa4lill\xc3\xa4. Chicolini ja Pinky yritt\xc3\xa4v\xc3\xa4t varastaa Freedonian salaiset sotasuunnitelmat rouva Teasdalen kotona olevasta kassakaapista, mutta j\xc3\xa4\xc3\xa4v\xc3\xa4t verekselt\xc3\xa4\xc3\xa4n kiinni. Chicolinille j\xc3\xa4rjestetty farssimainen vakoiluoikeudenk\xc3\xa4ynti keskeytyy sodanjulistukseen ja sit\xc3\xa4 seuraavaan hurmokseen. Sodassa Chicolini ja Pinky asettuvat Freedonian puolelle. Elokuva p\xc3\xa4\xc3\xa4ttyy kaoottiseen jaksoon, jossa Firefly, Chicolini, Pinky ja Fireflyn sihteeri (Zeppo Marx) puolustavat rouva Teasdalen raunioitunutta taloa vihollisen hy\xc3\xb6kk\xc3\xa4ykselt\xc3\xa4. Hy\xc3\xb6kk\xc3\xa4\xc3\xa4vien vihollissotilaiden joukossa oleva Trentino j\xc3\xa4\xc3\xa4 heid\xc3\xa4\xc3\xa4n vangikseen, jolloin rouva Teasdale julistaa Freedonian sodan voittajaksi.'